丹霞洞
作者：曾鞏
朝代：宋

paragraphs: 麻姑石壇起雲霧，常意已極高峰顛。
豈知造化有神處，別聳翠嶺參青天。
長松桀柏枝嵬砢，中畫一道如流泉。
林風颼飀滿丘壑，山鳥嘲哳凌飛烟。
山腰古亭豁可望，下見秋色清無邊。
忽驚陰崖勢回合，中抱幽谷何平圓。
初誰鑿險構樓觀，更使遶舍開芝田。
令人到此毛骨醒，欲構老筆丹青傳。
羌夷干戈今未解，天地瘡痏誰能痊。
大厦棟梁置沙莽，肯復顧眄桷與椽。
吾徒於時直何用，欲住未得心茫然。